Komission päätös,

tehty 22 päivänä toukokuuta 2002,

Espanjan Hunosa-yritykselle myöntämästä tuesta vuosina 1998, 1999, 2000 ja 2001

(tiedoksiannettu numerolla K(2002) 1895)

(Ainoastaan espanjankielinen teksti on todistusvoimainen)

(ETA:n kannalta merkityksellinen teksti)

(2002/583/EHTY)

EUROOPAN YHTEISÖJEN KOMISSIO, joka

ottaa huomioon Euroopan hiili- ja teräsyhteisön perustamissopimuksen,

ottaa huomioon jäsenvaltioiden kivihiiliteollisuuden hyväksi toteuttamia toimia koskevasta yhteisön järjestelmästä 28 päivänä joulukuuta 1993 tehdyn komission päätöksen N:o 3632/93/EHTY(1) ja erityisesti sen 2 artiklan 1 kohdan sekä 9 artiklan,

sekä katsoo seuraavaa:

I

(1) Espanja on 19 ja 21 päivänä maaliskuuta 2001 päivätyissä kirjeissään ilmoittanut komissiolle päätöksen N:o 3632/93/EHTY 9 artiklan 1 kohdan mukaisesti rahoitustuesta, jonka se aikoi myöntää Hulleras del Norte SA -yritykselle (Hunosa) vuoden 2001 kuluessa.

(2) Komissio kehotti 30 päivänä maaliskuuta 2001 päivätyssä kirjeessään EHTY:n perustamissopimuksen 88 artiklan mukaisesti Espanjaa esittämään huomautuksensa entisen Minas de Lieres SA -yrityksen laitosten tilanteesta ja näiden laitosten liiketuloksesta vuosina 1998-2000. Kyseisissä laitoksissa oli toteutettu valtion tuella rahoitettuja sulkemistoimenpiteitä, ja Hunosa avasi ne myöhemmin uudelleen Pozo Siero -tuotantoyksikön nimellä. Espanja vastasi tähän 14 päivänä toukokuuta ja 14 päivänä elokuuta 2001 päivätyillä kirjeillä. Komissio pyysi lisätietoja 13 päivänä syyskuuta ja 14 päivänä joulukuuta 2001 sekä 13 päivänä helmikuuta 2002 päivätyissä kirjeissä. Espanja ilmoitti vastauksensa komissiolle 9 päivänä tammikuuta ja 8 päivänä maaliskuuta 2002 päivätyissä kirjeissä.

(3) Espanjan kivihiiliteollisuudelle myöntämästä tuesta vuonna 2001 11 päivänä joulukuuta 2001 tehdyssä komission päätöksessä 2002/241/EHTY(2) komissio antaa luvan osalle tukia, jotka Espanja aikoi myöntää muille Hunosa-yrityksen tuotantoyksiköille kuin Pozo Sierolle (entisille Minas de Lieres SA:n laitoksille). Komissio määräsi päätöksen N:o 3632/93/EHTY mukaisesti muista toimenpiteistä, jotka ovat seuraavat:

a) 36060726,26 euron (6 miljardin Espanjan pesetan) suuruinen tuki Hunosa-yrityksen tuotantoyksiköiden liiketappioiden kattamiseen;

b) 28818530,41 euron (4,795 miljardin Espanjan pesetan) suuruinen tuki kivihiiliteollisuuden toiminnan vähentämisestä johtuvista kivihiiltä tuottavien laitosten sulkemisista aiheutuvien teknisten kustannusten kattamiseen.

(4) Espanjan Hunosa-yrityksen hyväksi suunnittelemat rahoitustoimet vastaavat päätöksen N:o 3632/93/EHTY 1 artiklan määräyksiä. Näin ollen komission on tehtävä päätös näistä toimenpiteistä mainitun päätöksen 9 artiklan 4 kohdan mukaisesti. Komission ratkaisu riippuu siitä, onko rahoitustoimissa noudatettu edellä mainitun päätöksen 2 artiklassa esitettyjä yleisiä tavoitteita ja vaatimuksia sekä sen 4 artiklassa vahvistettuja erityisvaatimuksia, ja siitä, ovatko rahoitustoimet yhteensopivia yhteismarkkinoiden toimivuuden kanssa. Lisäksi komissio arvioi tarkastelunsa yhteydessä edellä mainitun päätöksen 9 artiklan 6 kohdan mukaisesti, ovatko ilmoitetut toimenpiteet yhdenmukaisia Hunosa-yrityksen tuotannon vähentämiseen tähtäävän suunnitelman kanssa, jonka komissio hyväksyi päätöksellään 98/637/EHTY(3).

II

(5) Komissio antoi päätöksissä 94/1072/EHTY(4) ja 98/637/EHTY lausunnon, joka koski Espanjan ilmoittaman, Hunosa-yrityksen tuotannon vähentämiseen tähtäävän vuosia 1994-1997 sekä 1998-2001 koskevan suunnitelman yhteensopivuutta päätöksen N:o 3632/93/EHTY yleisten ja erityisten tavoitteiden kanssa.

(6) Komissio totesi, että komission päätöksessä 98/637/EHTY Espanjalle osoitettua pyyntöä, jonka mukaan "Hunosa-yrityksen haltuunsa ottamat entisen Minas de Lieres SA -yrityksen kaivostoimintalaitokset on suljettava kokonaan ennen 31 päivää joulukuuta 1999", ei ollut noudatettu asetettuun määräaikaan mennessä. Komissio aloitti menettelyn, joka saattaa johtaa oikeuskäsittelyyn, lähettämällä 30 päivänä maaliskuuta 2001 virallista ilmoitusta edeltävän kirjeen selvittääkseen, oliko se, että sulkemiselle asetettua määräpäivää ei noudatettu, syynä siihen, että 1 päivän tammikuuta 1998 ja sulkemispäivän välisenä aikana syntyneiden tuotantokustannusten kattamista varten myönnettiin tukia.

(7) Komissio ilmoitti päätöksessään 2002/241/EHTY antavansa myöhemmin lausunnon tuista, jotka Hunosa-yritys ehkä oli myöntänyt entisen Minas de Lieres SA -yrityksen laitoksille. Komissio katsoi, että tuet saattoivat olla 36060726,26 euroa (6 miljardia pesetaa) päätöksen N:o 3632/93/EHTY 4 artiklan mukaisena tuotannon vähentämistukena ja 28818531,41 euroa (4,795 miljardia pesetaa) päätöksen N:o 3632/93/EHTY 5 artiklan mukaisena laitosten sulkemisesta aiheutuvien teknisten kustannusten kattamiseen tarkoitettuna tukena.

(8) Hunosa-yritys on sisällytetty päätöksen N:o 3632/93/EHTY 4 ja 8 artiklan mukaiseen sulkemissuunnitelmaan, jonka toteuttaminen mainitun päätöksen voimassaolon päättymisen jälkeen on oikeutettua poikkeuksellisista sosiaalisista ja alueellisista syistä. Hunosa saa päätöksen N:o 3632/93/EHTY 4 artiklan mukaista tuotannon vähentämistukea, jonka ehtona on tuotannon asteittainen ja jatkuva vähentäminen, joka edellyttää huomattavaa tuotannon vähentämistä ennen päätöksen N:o 3632/93/EHTY voimassaoloajan päättymistä.

(9) Vuosina 1994-2001, jolloin päätös N:o 3632/93/EHTY oli voimassa, Hunosa-yrityksen tuotantokapasiteettia vähennettiin 3,1 miljoonasta tonnista vuonna 1993 aina 1,8 miljoonaan tonniin vuonna 2001, toisin sanoen kapasiteettia supistettiin 42 prosenttia. Henkilöstö vähentyi 13153 työntekijästä vuoden 1993 lopussa 6151 työntekijään vuoden 2001 lopussa, mikä merkitsee 53 prosentin vähennystä. Tuotantokustannukset olivat noin 300 euroa hiiliekvivalenttitonnilta (TEC), kun Espanjaan tuodun ja Espanjan lämpövoimaloille toimitetun kivihiilen myyntihinta oli 56 euroa hiiliekvivalenttitonnilta. Tätä asiaa on tarkasteltava suhteessa yhteisön suunnitelmaan supistaa tuotantokapasiteettia, joka on vähentynyt 152,5 miljoonasta tonnista vuonna 1993 82,44 miljoonaan tonniin vuonna 2001, toisin sanoen supistus on ollut 46 prosenttia. Alan työntekijöitä oli Euroopan unionissa vuoden 1993 lopussa 175263, ja vuoden 2001 lopussa heitä oli 87800, joten alan työvoima on vähentynyt 50 prosenttia. Keskimääräiset tuotantokustannukset Euroopan unionissa ovat 115 euroa hiiliekvivalenttitonnilta. Tässä tilanteessa Hunosa jatkoi uusien työntekijöiden palkkaamista ja sulki vain vähän tuotantoyksiköitä. Lisäksi se avasi valtiontukia hyödyntäen uudelleen entisen Minas de Lieres SA:n laitokset, jotka oli suljettu vuosina 1992-1993.

(10) Komissio katsoo, että vaikka Hunosa noudatti vuosina 1994-2001 päätöksessä N:o 3632/93/EHTY määrätyn kaltaista tuotannon vähentämissuunnitelmaa, se myös toteutti erilaisia toimenpiteitä, jotka johtivat siihen, että käsiteltävällä kaudella toteutetut tuotannon vähentämistoimet eivät olleet kovin merkittäviä, vaikka samalla yhteisö pyrki voimakkaasti rakenneuudistukseen.

III

(11) Komission on tutkittava, onko se, että Hunosa-yritys ei ole noudattanut entisen Minas de Lieres SA:n laitoksille määrättyjä erityisehtoja, johtanut tukien säännönvastaiseen käyttöön, joka vaarantaa aikaisemmin päätöksen N:o 3632/93/EHTY mukaisesti myönnettyjen tukien asianmukaisuuden.

(12) Espanja on antanut komissiolle 14 päivänä toukokuuta 2001 päivätyssä kirjeessä tietoja Hunosan käyttämien entisen Minas de Lieres SA -yrityksen laitosten tilanteesta. Espanja liitti kirjeeseensä Hunosan raportin, jossa yritys ilmoitti, että sen tuotanto kyseisissä laitoksissa oli 33000 TEC vuonna 1998, 54000 TEC vuonna 1999 ja 52000 TEC vuonna 2000, ja että se ei ollut saanut valtion tukea liiketappioiden kattamiseksi. Komissio katsoi, että Hunosan liiketappiot entisen Minas de Lieres SA -yrityksen laitoksissa vuosina 1998-2000 olivat ilmoitettuja suuremmat, sillä Hunosa ei sisällyttänyt ilmoitukseensa työvoiman eikä pääomapalvelujen kustannuksia. Komissio katsoi, että vuosien 1998, 1999 ja 2000 liiketappiot ja vuoden 2001 tappion ennuste voivat olla jopa 6 miljardia pesetaa, ja pyysi tämän vuoksi 10 päivänä syyskuuta 2001 päivätyllä kirjeellä Espanjalta lisätietoja asiasta.

(13) Espanja ilmoitti 9 päivänä tammikuuta 2002 päivätyllä kirjeellä komissiolle Hunosan entisen Minas de Lieres SA -yrityksen laitoksilla (Pozo Sieron tuotantoyksikössä) tapahtuneen tuotannon kustannukset. Pozo Sieron tuotantoyksikön liiketappiot olivat vuonna 1998 kaikkiaan 6899618,96 euroa (1,148 miljardia pesetaa), vuonna 1999 kaikkiaan 7079922,59 euroa (1,178 miljardia pesetaa), vuonna 2000 kaikkiaan 5529311,36 euroa (920 miljoonaa pesetaa) ja vuoden 2001 ensimmäisellä puoliskolla 528890,65 euroa (88 miljoonaa pesetaa), koko kaudelta yhteensä 20037743,56 euroa (3,334 miljardia pesetaa). Espanja ilmoitti, että Hunosa oli lopettanut tuotantotoiminnan entisen Minas de Lieres SA -yrityksen laitoksissa 30 päivänä kesäkuuta 2001 toteuttaakseen kaivoksen lopullista sulkemista edeltävät turvallisuus- ja ympäristönsuojelutyöt.

(14) Se, että Hunosa-yritys ei ole noudattanut erityisehtoja, jotka komissio määräsi tehdessään päätöksensä entisen Minas de Lieres SA:n laitoksista, merkitsee tukien säännönvastaista käyttöä, joka vaarantaa vuosina 1998, 1999 ja 2000 myönnettyjen tukien yhdenmukaisuuden päätöksen N:o 3632/93/EHTY kanssa. Tuotannon vähentämistuki, jota Espanja myönsi Hunosalle vuosina 1998, 1999 ja 2000 yhteensä 19508852,91 euroa (3,246 miljardia pesetaa) Pozo Sieron tuotantoyksikön (entisen Minas de Lieres SA:n laitosten) liiketappion kattamiseen, ei ole päätöksen N:o 3632/93/EHTY eikä etenkään sen 4 artiklan mukainen, minkä vuoksi tuki ei ole yhteismarkkinoiden toimivuuden mukainen.

(15) 528890,65 euron (88 miljoonan pesetan) suuruinen tuki, jonka Espanja aikoo myöntää Hunosalle Pozo Sieron toiminnasta vuonna 2001 aiheutuneen liiketappion kattamiseen, ei sekään ole päätöksen N:o 3632/93/EHTY eikä etenkään sen 4 artiklan mukainen, eikä se siis ole yhteismarkkinoiden toimivuuden mukainen.

(16) Vuonna 2001 myönnetty 35531835,61 euron (5,912 miljardin pesetan) suuruinen tuki on tarkoitettu Hunosa-yrityksen muiden tuotantoyksiköiden liiketappioiden kattamiseen, ja se on näin ollen päätöksen N:o 3632/93/EHTY 4 artiklan ja yhteismarkkinoiden toimivuuden mukainen.

(17) Tukea, jonka Espanja on suorittanut Hunosa-yritykselle (entisen Minas de Lieres SA -yrityksen laitoksissa toimivan) Pozo Sieron liiketappion kattamiseen, on pidettävä epäoikeutettuna ennakkomaksuna, ja siksi sen saajan on maksettava tuki takaisin korkoineen markkinakurssien mukaisesti. Korko lasketaan siitä päivästä lähtien, jona tuki suoritettiin vastaanottavalle yritykselle.

IV

(18) Espanja myönsi jo vuosina 1992 ja 1993 tukia entisen Minas de Lieres SA:n tuotantolaitosten sulkemista varten, eikä Espanja siis voi myöntää uusia tukia samaan tarkoitukseen. Espanja ilmoitti komissiolle 9 päivänä tammikuuta 2002 päivätyssä kirjeessä, että entisen Minas de Lieres SA -yrityksen laitoksista aiheutuu Hunosalle vuoden 2001 toisella puoliskolla teknisiä sulkemiskustannuksia 3696224,44 euron (615 miljoonan pesetan) arvosta. Näiden kustannusten kattamiseen tarkoitetut tuet eivät ole päätöksen N:o 3632/93/EHTY ja erityisesti sen 5 artiklan mukaisia.

(19) Espanja ilmoitti 8 päivänä maaliskuuta 2002 päivätyssä kirjeessä, jolla se vastasi komission 13 päivänä helmikuuta 2002 päivättyyn kirjeeseen, että vuoden 2001 poikkeukselliset kulut, jotka aiheutuvat tai ovat aiheutuneet Hunosa-yrityksen muiden tuotantoyksiköiden sulkemisesta johtuvasta tilanteelle ominaisesta arvonalennuksesta (lukuun ottamatta entisen Minas de Lieres SA:n laitosten sulkemiskustannuksia), ovat 56332864,54 euroa (9,373 miljardia pesetaa). Komissio antoi päätöksessään 2002/241/EHTY Espanjalle luvan maksaa Hunosa-yritykselle 31210558,58 euroa (5,193 miljardia pesetaa). Loput 25122305,96 euroa (4,180 miljardia pesetaa) ovat muiden tuotantolaitosten kuin Minas de Lieres SA:n entisten laitosten sulkemiskustannuksia, ja tämä tuki on päätöksen N:o 3632/93/EHTY ja erityisesti sen 5 artiklan mukainen. Näin ollen tuki on yhteismarkkinoiden toimivuuden mukainen.

V

(20) Espanjan on varmistettava, että tämän päätöksen mukaisesti tavanomaiseen toimintaan myönnetty tuki ei aiheuta syrjintää yhteisön kivihiilimarkkinoilla toimivien tuottajien, ostajien tai käyttäjien välillä.

(21) Espanjan on varmistettava EHTY:n perustamissopimuksen 86 artiklan mukaisesti, että tuki rajoittuu ainoastaan välttämättömiin, yhteisön taantuvan kivihiiliteollisuuden sosiaalisten ja alueellisten näkökohtien mukaisesti toteutettaviin toimiin. Espanjan on erityisesti varmistettava, että yritykset käyttävät niille päätöksen N:o 3632/93/EHTY 5 artiklan mukaisesti sulkemisen teknisten kustannusten kattamiseen myönnettyä tukea ainoastaan päätöksen liitteessä mainittuihin tarkoituksiin ja että kapasiteetin vähennykset, joita varten tukea myönnetään, ovat lopullisia ja että ne toteutetaan parhain mahdollisin turvallisuus- ja ympäristönsuojeluehdoin.

(22) Päätöksen N:o 3632/93/EHTY 9 artiklan 5 kohdan mukaisesti Hunosan on maksettava takaisin kaikki ennen komission antamaa lupaa Espanjalta saamansa maksut, jotka ovat suuremmat kuin yritykselle vuodeksi 2001 sallitut tuet, kuukauden kuluessa päivästä, jona tämä päätös annetaan tiedoksi Espanjalle. Hunosa-yrityksen on maksettava määrä takaisin korkoineen markkinakurssien mukaisesti.

(23) Komissio tarkistaa päätöksen N:o 3632/93/EHTY 3 artiklan 1 kohdan toisen luetelmakohdan ja 9 artiklan 2 ja 3 kohdan mukaisesti, että tavanomaiselle tuotannolle myönnetyt tuet vastaavat ainoastaan mainitun päätöksen 4 artiklassa tarkoitettuja tavoitteita. Espanjan on viimeistään 30 päivänä kesäkuuta 2002 ilmoitettava vuoden 2001 aikana tosiasiallisesti myönnetyn tuen määrä sekä alun perin ilmoitettuihin tukimääriin mahdollisesti tehtävät tarkistukset. Espanjan on toimitettava komissiolle vuosittaisen selontekonsa yhteydessä kaikki edellä mainituissa artikloissa esitettyjen vaatimusten tarkistamiseen vaadittavat tiedot.

(24) Komissio on tukia hyväksyessään tunnustanut tarpeen lievittää kivihiiliteollisuuden rakennemuutoksesta aiheutuvia sosiaalisia ja alueellisia seurauksia mahdollisimman suuressa määrin ottaen huomioon kyseessä olevien kaivosten taloudellisen ja sosiaalisen tilanteen.

(25) Espanjan toimittamien tietojen perusteella edellä perustellut kivihiiliteollisuuden hyväksi toteutettavat tuet ja toimenpiteet ovat yhdenmukaiset päätöksen N:o 3632/93/EHTY tavoitteiden ja yhteismarkkinoiden toimivuuden kanssa,

ON TEHNYT TÄMÄN PÄÄTÖKSEN:

1 artikla

Espanjan Hulleras del Norte SA -yritykselle (Hunosa) entisen Minas de Lieres SA:n laitosten (Pozo Sieron tuotantoyksikön) liiketappion kattamiseen myöntämät valtiontuet, jotka olivat vuonna 1998 kaikkiaan 6899618,96 euroa (1,148 miljardia pesetaa), vuonna 1999 kaikkiaan 7079922,59 euroa (1,178 miljardia pesetaa), vuonna 2000 kaikkiaan 5529311,36 euroa (920 miljoonaa pesetaa) ja vuonna 2001 kaikkiaan 528890,65 euroa (88 miljoonaa pesetaa) sekä mainittujen laitosten sulkemisesta aiheutuvien poikkeuksellisten kustannusten kattamiseen vuonna 2001 tarkoitettu 3696224,44 euron (615 miljoonan pesetan) tuki eivät sovellu yhteismarkkinoille.

2 artikla

1. Espanjan on toteutettava kaikki tarvittavat toimenpiteet periäkseen Hunosa-yritykseltä takaisin 1 artiklassa tarkoitetut vuosien 1998, 1999 ja 2000 tuet, yhteensä 19508852,91 euroa (3,246 miljardia pesetaa), jotka sille on suoritettu sääntöjen vastaisesti.

2. Tuki on maksettava viipymättä takaisin kansallisen oikeuden mukaisten menettelyjen mukaisesti, jos ne mahdollistavat päätöksen välittömän ja tehokkaan täytäntöönpanon. Takaisinperittäviin tukiin sisällytetään korko alkaen siitä, kun tuet asetettiin tuensaajien käyttöön, tukien takaisinperintään asti.

3 artikla

Espanjalla on lupa maksaa Hunosa-yritykselle seuraavat tuet varainhoitovuodeksi 2001:

a) päätöksen N:o 3632/93/EHTY 4 artiklaan perustuvana tuotannon vähentämistukena 35531835,61 euroa (5,912 miljardia Espanjan pesetaa);

b) päätöksen N:o 3632/93/EHTY 5 artiklaan perustuvana muiden kuin varsinaisten kulujen kattamiseen myönnettävänä tukena 25122305,96 euroa (4,180 miljardia Espanjan pesetaa), joiden tarkoituksena on kattaa tekniset kustannukset, jotka aiheutuvat Espanjan kivihiiliteollisuuden tuotannon vähentämisestä johtuvista kaivosten sulkemisista.

4 artikla

EHTY:n perussopimuksen 86 artiklan mukaisesti Espanjan on toteutettava kaikki aiheelliset yleis- ja erityistoimenpiteet varmistaakseen, että tästä päätöksestä aiheutuvat velvoitteet täytetään. Espanjan on valvottava, että hyväksytyt tuet käytetään ainoastaan ilmoitettuihin tarkoituksiin ja että sille maksetaan takaisin kaikki johonkin tämän päätöksen tavoitteiseen myönnetyt käyttämättä jääneet, yliarvioidut tai väärin käytetyt tuet.

5 artikla

Päätöksen N:o 3632/93/EHTY 9 artiklan 5 kohdan mukaisesti Hunosan on maksettava takaisin kaikki ennen komission antamaa lupaa Espanjalta saamansa maksut, jotka ovat suuremmat kuin yritykselle vuodeksi 2001 sallitut tuet, kuukauden kuluessa päivästä, jona tämä päätös annetaan tiedoksi Espanjalle. Hunosan on maksettava tästä määrästä korkoja markkinakurssien mukaisesti.

6 artikla

Espanjan on ilmoitettava komissiolle viimeistään 30 päivänä kesäkuuta 2002 Hunosa-yritykselle vuonna 2001 tosiasiallisesti maksetun tuen määrä.

7 artikla

Tämä päätös on osoitettu Espanjan kuningaskunnalle.

Tehty Brysselissä 22 päivänä toukokuuta 2002.

Komission puolesta

Loyola De Palacio

Varapuhemies

(1) EYVL L 329, 30.12.1993, s. 12.

(2) EYVL L 82, 26.3.2002, s. 11.

(3) EYVL L 303, 13.11.1998, s. 57.

(4) EYVL L 385, 31.12.1994, s. 31.